Novotný, Viliam, poslanec NR SR (2014-10-15):
Dobrý deň, dámy a páni. Vážený pán podpredseda Národnej rady, vážený pán minister, vážený pán spravodajca, vážené kolegyne, vážení kolegovia, ak dovolíte, vo svojom vystúpení sa budem venovať iba vládnemu návrhu novely Zákonníka práce, problematike agentúr dočasného zamestnávania. Rád by som povedal, že ma teší skutočnosť, že ministerstvo práce, sociálnych vecí a rodiny, pán minister Richter, si po viac než dvoch rokoch naozaj posvietili aj na agentúry dočasného zamestnávania a všimli si, že niektoré agentúry dočasného zamestnávania zneužívajú svoju pozíciu, ktorú majú na trhu práce. Naozaj si všimli skutočnosť, že máme okrem poctivých agentúr dočasného zamestnávania aj také nepoctivé, nechcem už používať pejoratívnejšie výrazy, kde sa nachádzajú, alebo v ktorých pracujú a podnikajú špekulanti, ktorí do určitej miery chcú čo najviac vyťažiť z veľmi defaultného, chybného a nedokonalého trhu práce, ktorý na Slovensku máme. Čiže túto skutočnosť môžeme kvitovať pozitívne. Samozrejme, ako to už býva zo strany opozície, mohol by som vyčítať ministerstvu práce, že si to tiež mohlo aj všimnúť trošku skôr a nie až po dva a pol rokoch. Ale prosím, tento zákon tu máme v druhom čítaní a zaoberáme sa týmito obmedzeniami, ktoré tu vláda priniesla. Je pravdou, a vnímame to mnohí v regiónoch, že z týchto 1 200 aktívnych agentúr dočasného zamestnávania niektoré, hlavne v ostatnom čase, vážne zdivočeli. Ministerstvo sa teda rozhodlo nastaviť pravidlá hry v prospech zamestnancov a nazvem to tak, že poctivých zamestnávateľov a agentúr zavedením spoločnej zodpovednosti zamestnávateľa a agentúry za vyplatenie mzdy, jasným zadefinovaním možnosti prideľovania zamestnancov a obmedzením možnosti viacnásobného pridelenia toho istého zamestnanca. Zatiaľ som v tej rovine, že popisujem to, čím prišiel vládny návrh novely Zákonníka práce. Ale teraz, v tejto druhej časti svojho vystúpenia, budem už omnoho kritickejší, pretože viete, prísť s návrhom, kde niečo obmedzujeme, niečo sprísňujeme, je síce riešením dôsledkov stavu, ktorý na trhu práce dnes máme, ale nie je riešením príčin, prečo sme sa do tejto situácie dostali. A príčinou toho, prečo sme sa do tejto situácie dostali, je skutočnosť, že hlavne v niektorých regiónoch stredného a východného Slovenska je urputný nedostatok práce. Je nedostatok pracovných príležitostí. A pri všetkej úcte, úrady práce, sociálnych vecí a rodiny, ktoré má na starosti pán minister Richter, tlačia tak nanajvýš na nezamestnaných, aby sa tam chodili pravidelne hlásiť, poťažene ako ich čo najefektívnejšie vyradiť z evidencie nezamestnaných, o čom sme tu už v tejto snemovni diskutovali aj mimo tejto snemovne diskutovali v priebehu tohto roku a neriešia im to, čo by mali, aby fungovali ako agentúra, ktorá im nájde prácu. Viete, veľmi ťažko by ste hľadali ľudí, ktorým úrad práce, sociálnych vecí a rodiny našiel prácu. Tá úradníčka aktívne vyhľadala pracovnú príležitosť pre človeka s danou špecializáciou, kvalifikáciou alebo nekvalifikáciou pre nízko kvalifikovaného človeka. Čiže možno ich odkážu na nejakú obrovskú tabuľu, kde je množstvo čudných odkazov, ale reálne to, čo robia úrady práce, je, že ich evidujú, že sa tam musia hlásiť a poťažene ich tlačia k tomu, aby ich mohli vyradiť a tým umelo administratívne znižovali nezamestnanosť. Druhá skutočnosť, ku ktorej, o ktorej by som chcel hovoriť, nielen v súvislosti s týmto vládnym návrhom Zákonníka práce, ale aj s tými ďalšími zákonmi, o ktorých budeme rokovať hneď za týmto zákonom, ja by som tento balíček opatrení vlády Slovenskej republiky, ktorý doniesol pán minister Richter do parlamentu, nazval, že je to balíček opatrení, ktorými opravujú vlastné chyby, ktoré urobili v slovenskom hospodárstve. Lebo viete, najprv sú tu novely Zákonníka práce, ktoré posilňujú pozíciu zamestnancov, ale nie preto, lebo chce vláda pomôcť zamestnancom, ale hlavne preto, aby sa komplikovala situácia so zamestnávaním. Ten dopad zmien, ktoré vláda Roberta Fica urobila v Zákonníku práce, je taký, že zamestnať človeka a prípadne ho prepustiť je stále komplikovanejšie. Zamestnávatelia hlavne v ťažkých regiónoch, kde sú sezónne práce, kde neviete, nemáte takú istotu, že celý rok budete mať príjem z nejakej zákazky. Máte zákazku na nejaké obdobie, chvíľu to ide, chvíľu to nejde, hovorím hlavne o strednom a východnom Slovensku, sa boja zamestnávať ľudí. No boja sa, lebo ten Zákonník práce je nastavený tak komplikovane, že v prípade, keď nastanú problémy, tak to ešte láme viacej väzy tomu zamestnávateľovi, ktorý si týchto zamestnancov príjme do trvalého pracovného pomeru. Vláda Roberta Fica zvyšuje dane, zvyšovala dane, ktoré znovu len komplikujú podnikanie na Slovensku a komplikujú prácu ľudí, ktorí dávajú prácu druhým ľuďom. Treba povedať, že v tejto situácii, keď je práce málo, tak sa agentúry dočasného zamestnávania ako keby rozrástli na Slovensku a robia to, čo nerobia úrady práce, sociálnych vecí a rodiny. Hľadajú prácu tým ľuďom a získavajú a nachádzajú prácu týmto ľuďom. Aby ste mi dobre rozumeli, ja sa nechcem žiadnych špekulantov v agentúrach dočasného zamestnávania zastávať. Ja len vysvetľujem situáciu, ktorá možno ináč vyzerá v Bratislave a možno ináč v Kráľovskom Chlmci alebo vo Veľkých Kapušanoch, kde je 35-percentná nezamestnanosť. Viete, tam si skúste nájsť prácu. Keď povedzme máte nízku kvalifikáciu, no a chcete živiť tú svoju rodinu poctivo, lebo ste poctivý človek. Veľa možností nemáte. Tak hľadáte tie, ktoré máte. Tak je tam nejaká agentúra dočasného zamestnávania, ktorá vám niečo ponúka za minimálnu mzdu a možno niekedy aj za menej, lebo ešte musíte zaplatiť rôzne poplatky. Ale je to možnosť, ako sa dostať k platenej práci a nie poberať dávku v hmotnej núdzi a čakať na aktiváciu a na nejaký príspevok. Čiže, dámy a páni, opisujem to preto, aby sme si trošku uvedomili tú situáciu, že tým, že tu pán minister Richter doniesol tento zákon, novelu Zákonníka práce, s ktorou sprísňuje podmienky pre agentúry dočasného zamestnávania, sa problém, ktorý máme v regiónoch, že tisíce ľudí, ktorí chcú pracovať, si jednoducho nevedia nájsť prácu a mnohokrát jedinou ich nádejou je agentúra dočasného zamestnávania, tak túto situáciu neriešime. Chcel by som sa zastaviť ešte pri jednom momente tohto vládneho návrhu novely Zákonníka práce, a to je obmedzenie maximálnej dĺžky dočasného pridelenia, ktorú vnímam ako krok vedľa. A viem, že budem mať reakciu zo strany vládnej koalície, resp. vládnej strany SMER, že teda ako, prečo som proti tomu, a to vlastne chráni toho zamestnanca, lebo cieľom tohto obmedzenia maximálnej dĺžky dočasného pridelenia je, aby sa ten zamestnanec, ktorý prostredníctvom agentúry dočasného zamestnávania pracuje v nejakej firme, sa stal kmeňovým zamestnancom. Áno, to je ideálny stav, to by sme si všetci priali, aj ja si to prajem, aby našiel trvalú prácu, z ktorej bude platiť dane a odvody a živiť poctivo svoju rodinu. Len obávam sa, že v praxi, ak obmedzíme špekulantov v agentúrach dočasného zamestnávania týmito troma obmedzenia, s ktorými prišiel minister Richter, nájdu si inú možnosť, ako obchádzať platenie odvodov za týchto zamestnancov, ako si čérovať a vymieňať týchto zamestnancov v agentúrach dočasného zamestnávania, z jednoduchého dôvodu. Lebo ten, pre toho zamestnávateľa, od ktorého očakávate, že si zoberie tohto človeka z agentúry dočasného zamestnávania ako kmeňového zamestnanca, ste nič nezmenili týmto Zákonníkom práce. Naďalej je nepružný, naďalej sa ťažko zamestnáva, naďalej je záťaž pre zamestnávateľa prostredníctvom daní a odvodov pre jedného svojho kmeňového zamestnanca tak vysoká, že on radšej po čase, keď skončí maximálna dĺžka pridelenia, povie: dobre, tak pracuješ dobre, bolo mi s tebou fajn, ďalší. Čiže komu sme tým pomohli? Chceme, ministerstvo práce, sociálnych vecí chce správne odhaliť špekulantov, ktorí zneužívajú agentúry dočasného zamestnávania. Len obávam sa, že výsledok tohto opatrenia nebude, že viacej zamestnancov sa stane kmeňovými vo firmách, ale bude to, že ľudia, ktorí vedia pracovať cez agentúry dočasného zamestnávania, prídu aj o túto prácu. Alebo zase iní špekulanti v agentúrach dočasného zamestnávania si ich začnú vymieňať. Tak zistia, že cez jednu agentúru už maximálnu dĺžku vyčerpal, tak musí ísť do tej druhej agentúry, čiže si navzájom vymenia týchto pracujúcich a bude cez druhú agentúru dočasného zamestnávania pracovať po maximálnu dĺžku dočasného zamestnávania a potom si to znovu vymenia. Lebo rozumiete, v tom Kráľovskom Chlmci, v tých Veľkých Kapušanoch vďaka opatreniam vlády Roberta Fica od dnes nepribudne viacej roboty, zamestnávanie prostredníctvom Zákonníka práce nebude pružnejšie a výhodnejšie pre zamestnávateľa, nebude platiť menej odvodov za kmeňového zamestnanca a ten človek, ktorému úrad práce, sociálnych vecí a rodiny nevie ponúknuť pracovnú príležitosť v tomto regióne, bude znovu a znovu odkázaný len na túto agentúru dočasného zamestnávania. Dámy a páni, treba riešiť vždy príčinu a nie dôsledok. Príčinou, že tu rastú špekulanti v agentúrach dočasného zamestnávania je, že je málo práce. A vláda Slovenskej republiky, vláda Roberta Fica svojimi opatreniami viac práce do regiónov neprináša. Ďakujem pekne za pozornosť.